ET Euroopa Liidu Teataja C 157/1

Piiriüleste jäätmesaadetiste tollikontrolli juhised

Kokkuvõte üldsusele

(Käesolev dokument ei ole õiguslikult siduv)

(2015/C 157/01)

SISUKORD

1. SISSEJUHATUS 3

2. JUHISTE EESMÄRK JA RAKENDUSALA 3

3. ÕIGUSRAAMISTIK 4

3.1. Ühenduse tolliseadustiku tollikontrolli sätted 4

3.2. Jäätmesaadetiste määruses (EÜ) nr 1013/2006 sätestatud eeskirjad jäätmesaadetiste kohta 4

3.3. Siseriiklikud õigusaktid 6

4. KOOSTÖÖ ASUTUSTE VAHEL 6

4.1. Elemendid, mida riiklik kokkulepe peaks sisaldama 7

5. ELI LIIKMESRIIKIDE VAHELINE KOOSTÖÖ 7

6. RAHVUSVAHELINE KOOSTÖÖ 8

6.1. Sissejuhatus 8

6.2. Eesmärgid 8

6.3. Õiguslik alus 8

6.4. Tolli roll 8

6.5. Soovituslik tava 9

7. SOOVITUSLIK MATERJAL 9

7.1. Tolli ja riigi pädevate asutuste kontaktandmete loetelu 9

7.2. VII lisa dokument 9

7.3. IA lisa teatamisdokument 9

7.4. IB lisa veodokument 9

7.5. Jäätmeid käsitlev Europoli käsiraamat ( Europol Waste Manual ) 9

7.6. Määruse (EÜ) nr 1013/2006 III, IIIA, IIIB, IV ja IVA lisa mitteametlik konsolideeritud versioon 9

7.7. Rohelisse nimekirja kantud jäätmete liigitamise praktiline juhend 10

7.8. Riikide loetelu, mis põhineb komisjoni määrusel (EÜ) nr 1418/2007, milles käsitletakse jäätmete väljavedu riikidesse, mille suhtes ei kohaldata OECD otsust 10

7.9. Kontaktisikute koostatud juhised 10

7.10. Euroopa Parlamendi ja nõukogu 4. juuli 2012. aasta direktiivi 2012/19/EL (elektri- ja elektroonikaseadmetest tekkinud jäätmete (elektroonikaromude) kohta) VI lisa 10

7.11. Osoonikihti kahandavad ained: asjaomaste TARICi koodide nimekiri 10

7.12. „Kasutatud kaupade” saadetisi käsitlevad juhendid ja käsiraamatud 10

7.13. Nõuetele vastavuse deklaratsioon kooskõlas direktiivi 2008/98/EÜ artiklil 6 põhinevate õigusaktidega 11

7.14. IMPEL-TFSi vahendid 11

8. I LISA – SÕNASTIK 11

8.1. Tollimõisted 11

8.2. Määruse (EÜ) nr 1013/2006 ja sellega seotud õigusaktide kohased mõisted 12

9. II LISA – LÜHENDID 14

1. SISSEJUHATUS

Inimeste tervise ja keskkonna kaitse on kasvava tähtsusega küsimused. Lissaboni lepingus on keskkonna kõrgel tasemel kaitsmine ja keskkonnakvaliteedi parandamine Euroopa Liidu eesmärkide hulgas (Euroopa Liidu lepingu (1) artikkel 3). ELi keskkonnaalastes õigusaktides (määrused, direktiivid, otsused) on sätestatud rohkem kui 130 eraldiseisvat ELi keskkonnapoliitika sihti ja eesmärki, mille peab saavutama aastateks 2010–2050. Üks põhieesmärkidest on ebaseaduslike jäätmesaadetiste likvideerimine 2020. aastaks (2).

Kodanikud, kodanikuühiskond ja riigiasutused nõuavad rangemat tollikontrolli imporditud ja eksporditud kaupade üle. Sellega seoses võib palju kasu olla tollist, kes ainsa talitusena omab täielikku ülevaadet ELi välispiiri ületavatest kaubavoogudest.

Tolli roll tuleneb aga mitmest määrusest, mis ei ole ette nähtud konkreetselt tolli jaoks ja mille rakendamine nõuab seepärast tihedat koostööd tolli ja riigi pädevate asutuste vahel.

Samuti nõuavad need määrused tollilt suhteliselt kõrgel tasemel teadmisi ja kogemusi valdkondades, kus tolli sekkumist oodatakse.

Selle probleemi käsitlemiseks on käesolevad juhised (3) koostatud ajutises töörühmas, kus liikmesriikide tolli ja riigi pädevate asutuste esindajad jagasid muu hulgas kogemusi seoses piiriüleste jäätmesaadetiste tollikontrollimenetluste, halduskoostöö korra ja kõigi muude kõnealuste saadetistega seotud eriküsimustega.

Juhised on toetav vahend tolli jaoks jäätmesaadetiste kontrollimisel. Samuti on nende eesmärk aidata tollil ja riigi pädevatel asutustel parandada koostöömeetodeid ja töötada välja hea haldustava. Komisjon innustab riigi pädevaid asutusi kasutama juhiseid alati, kui nad tunnevad vajadust piirikontrolliga seotud abi järele.

Juhiseid ei tuleks käsitada kohustuslikena.

2. JUHISTE EESMÄRK JA RAKENDUSALA

Juhiste peamine eesmärk on suurendada vastavust jäätmesaadetisi käsitleva Euroopa Parlamendi ja nõukogu 14. juuni 2006. aasta määruse (EÜ) nr 1013/2006 (edaspidi „jäätmesaadetiste määrus”) asjakohastele sätetele, et aidata kaitsta keskkonda ja inimeste tervist ja luua võrdsed võimalused ELi ettevõtjatele, eelkõige:

— pakkuda tollile vahendit, mis aitaks tal läbi viia jäätmesaadetiste määrusega ette nähtud kontrolle;

— pakkuda tollile vahendit, mis aitaks tuvastada nõuetele mittevastavaid jäätmesaadetisi ELi territooriumile sisenemisel või enne sealt väljaviimist;

— luua soovituslik ja ühtlustatud lähenemisviis jäätmesaadetiste määrusega ette nähtud tollikontrollile jäätmesaadetiste impordil, ekspordil ja transiidil;

— esitada soovitused tihedamaks koostööks tolli ja riigi pädevate asutuste vahel, sealhulgas sujuv teabevahetus;

— anda soovitusi, kuidas teha edukat koostööd kolmandate riikidega jäätmealastes küsimustes;

— soodustada nõuete täitmist käitajate poolt.

Käesolevaid juhiseid kohaldatakse jäätmesaadetistele, mis sisenevad ELi territooriumile, mida transporditakse läbi ELi territooriumi ja mis väljuvad ELi territooriumilt. Käesolevates juhistes ei käsitleta jäätmevedu Euroopa Liidu liikmesriikide vahel.

Juhistes ei käsitleta edasisi, riigi pädevate asutuste ainuvastutuse alla kuuluvaid üksikasjalikke meetmeid, mis on seotud otsusega keelata või piirata piiriüleste jäätmesaadetiste importi, eksporti või transiiti.

3. ÕIGUSRAAMISTIK

Juhiste käesolev osa on mõeldud kõigile piiriüleste jäätmesaadetistega tegelevatele tolliametnikele, alates reatöötajatest kuni juhtkonnani. Väga oluline on mõista, millist osa ELi õigusaktidest jäätmete suhtes kohaldatakse ja millistest õiguslikest kohustustest tuleb kõigis liikmesriikides piiriüleste jäätmesaadetiste tollikontrollil kinni pidada. Käesolevate juhiste nõuetekohase ja tulemusliku rakendamise huvides peaksid ametnikel olema head teadmised kohaldatavatest õigusaktidest.

3.1. Ühenduse tolliseadustiku tollikontrolli sätted

Üldine õigusraamistik, mille alusel tolliasutused jälgivad ja kontrollivad ühendusevälist kaupa, on sätestatud määruses (EMÜ) nr 2913/92 (ühenduse tolliseadustik) (4) (5) ja määruses (EMÜ) nr 2454/93 (ühenduse tolliseadustiku rakendussätted) (6). Ühenduse tolliseadustik sisaldab üldeeskirju ja -protseduure, mida kohaldatakse ELi tolliterritooriumile toodava või sealt välja viidava kauba suhtes, ja selles on sätestatud, et toll vastutab peamiselt ELi rahvusvahelise kaubanduse järelevalve eest ning ta peaks võtma meetmed, mille eesmärk on kaitsta ELi ebaausa ja ebaseadusliku kaubanduse eest (7).

Tolliasutused aitavad tagada ELi ja selle residentide julgeolekut ja turvalisust seoses kaupade impordiga ELi ja ekspordiga EList, vajaduse korral tihedas koostöös teiste ametiasutustega ja kooskõlas neile riigi tasandil pandud piirikontrolli kohustustega. Tolliasutused võivad teostada mis tahes tollikontrolle, mida nad peavad vajalikuks, ja tollikontroll peab põhinema peamiselt riskianalüüsil.

Ühenduse tolliseadustikus sätestatud eeskirju kohaldatakse kõikidele kaupadele, kuid seda tehakse piiramata muudes valdkondades kehtestatud erieeskirjade kohaldamist.

3.2. Jäätmesaadetiste määruses (EÜ) nr 1013/2006 sätestatud eeskirjad jäätmesaadetiste kohta

Jäätmesaadetiste määrusega (EÜ) nr 1013/2006 (8) on ELi õigussüsteemi lisatud rahvusvahelise õiguse sätted, mis on sätestatud ohtlike jäätmete riikidevahelise veo ja nende kõrvaldamise kontrolli 22. märtsi 1989. aasta Baseli konventsioonis (9) ning OECD otsuses C(2001)107/final taaskasutamiseks ettenähtud jäätmete riikidevahelise veo kontrolli kohta (10).

Jäätmesaadetiste määrusega on kehtestatud importi, eksporti ja transiiti käsitlevad nõuded jäätmesaadetistele nii ELis kui ka ELi ja kolmandate riikide vahel.

Jäätmesaadetiste määruse kohaselt on tolliasutustele artiklite 35, 38, 42, 44, 45, 47, 48 ja 55 kohaldamisel antud selgesõnaliselt ülesanne kontrollida piiriüleseid jäätmesaadetisi, mis sisenevad ELi, lahkuvad sealt või läbivad selle transiidina:

IV JAOTIS – EKSPORT ÜHENDUSEST KOLMANDATESSE RIIKIDESSE I PEATÜKK – Kõrvaldatavate jäätmete eksport Artikkel 35 – Ekspordimenetlus sisseveol EFTA riikidesse II PEATÜKK – Taaskasutatavate jäätmete eksport 2. jagu – Eksport riikidesse, mille suhtes kohaldatakse OECD otsust Artikkel 38 – III, IIIA, IIIB, IV ja IVA lisas loetletud jäätmete eksport V JAOTIS – IMPORT ÜHENDUSSE KOLMANDATEST RIIKIDEST I PEATÜKK – Kõrvaldatavate jäätmete import Artikkel 42 – Menetlusnõuded impordile Baseli konventsiooni osalisriigist või muudest piirkondadest kriisiolukordades ja sõja ajal II PEATÜKK – Taaskasutatavate jäätmete import Artikkel 44 – Menetlusnõuded impordile riigist, mille suhtes kohaldatakse OECD otsust, või muudest piirkondadest kriisiolukordades ja sõja ajal Artikkel 45 – Menetlusnõuded impordile riigist, mille suhtes ei kohaldata OECD otsust ja mis on Baseli konventsiooni osalisriik, või muudest piirkondadest kriisiolukordades ja sõja ajal VI JAOTIS – TRANSIIT LÄBI ÜHENDUSE KOLMANDATESSE RIIKIDESSE JA KOLMANDATEST RIIKIDEST I PEATÜKK – Kõrvaldamiseks määratud jäätmete vedu Artikkel 47 – Kõrvaldamiseks määratud jäätmete transiit läbi ühenduse II PEATÜKK – Taaskasutamiseks määratud jäätmete vedu Artikkel 48 – Taaskasutamiseks määratud jäätmete transiit läbi ühenduse VII JAOTIS – MUUD SÄTTED I PEATÜKK – Täiendavad kohustused Artikkel 55 – Ühendusse saabumist kontrolliva tolliasutuse ja ühendusest väljumist kontrolliva tolliasutuse määramine

Vastavalt nendele artiklitele peab toll läbi viima kontrollimenetlused selliste jäätmete ekspordi, impordi ja transiidi korral, mille suhtes kohaldatakse eelneva kirjaliku teatamise ja nõusoleku menetlust. Tolli roll on kokkuvõtlikult esitatud järgmises tabelis:

Millal Kes Tegevus Sisu Kellele Enne füüsilist sisenemist ELi territooriumile või sealt väljumist lähte-/transiit-/sihtkoha pädevad asutused saadavad templiga koopia oma otsusest anda nõusolek tolliasutusele ekspordi-/väljumis-/sisenemiskohas Füüsilisel sisenemisel ELi territooriumile või sealt väljumisel vedaja esitab saatedokumendi koopia tolliasutusele ekspordi-/väljumis-/sisenemiskohas Kohe, kui jäätmed on ELi territooriumilt lahkunud, väljumistolliasutus saadab saatedokumendi templiga koopia, märkides ära, et jäätmed on EList lahkunud, lähtekoha pädevale asutusele Kui tolliformaalsused on pärast sisenemist ELi territooriumile täidetud, sisenemistolliasutus saadab saatedokumendi templiga koopia, märkides ära, et jäätmed on ELi sisenenud, siht- ja transiidikoha pädevatele asutustele Ebaseaduslike jäätmesaadetiste avastamisel ekspordi-/väljumis-/sisenemistolliasutus teavitab viivitamata ebaseaduslikust juhtumist pädevat asutust riigis, kus tolliasutus asub

Lisaks võib toll olla kaasatud jäätmesaadetiste määruse artikli 50 (Täitmise tagamine liikmesriikides) ning teatavate jäätmete EList ekspordi keeldu käsitlevate sätete rakendamisse.

Lisaks on komisjoni määruses (EÜ) nr 1418/2007 (11) kehtestatud erisätted seoses nn rohelisse nimekirja kantud jäätmetega, mida eksporditakse taaskasutamiseks riikidesse, millele OECD otsust ei kohaldata (12).

3.3. Siseriiklikud õigusaktid

ELi jäätmesaadetiste määrust võib täiendada siseriiklike õigusaktidega, milles sätestatakse täitmise tagamise eeskirjad. Käesolevates juhistes ei käsitleta siseriiklikke õigusakte.

4. KOOSTÖÖ ASUTUSTE VAHEL

Juhiste käesolev osa on mõeldud kasutamiseks tolliametnikele juhtkonna tasandil.

Piiriüleste jäätmesaadetiste kontrolli käsitleva õigusraamistiku ühtlase kohaldamise tagamiseks kogu ELis on äärmiselt oluline liikmesriikide ja riigi pädevate asutuste tihe koostöö.

Eelkõige tuleks välja töötada tolli ja riigi pädevate asutuste ühine lähenemisviis kontrollimenetlustele, võttes arvesse erinevate ministeeriumide ja ametiasutuste ülesandeid ELi jäätmesaadetiste määruse rakendamisel.

On soovitav, et tolli ja riigi pädevate asutuste ning muude asjakohastes valdkondades pädevate ametiasutuste vaheline koostöö põhineks ametlikel riiklikel kokkulepetel.

Ühenduse tolliseadustiku artikliga 13 (13) (määrus (EMÜ) nr 2913/92) on ette nähtud, et tollil on õigus läbi viia kontrolle, et tagada tollieeskirjade, aga ka muude ELi piire ületavate kaupade suhtes kohaldatavate õigusaktide nõuetekohane kohaldamine. Kui selliseid kontrolle teostavad toll ja riigi pädevad asutused, peab see toimuma tihedas koostöös.

ELi jäätmesaadetiste määruse artikli 50 lõikes 5 (14) on sätestatud, et ELi liikmesriigid peavad omavahel koostööd tegema.

Üldiselt peaks tolli ja riigi pädevate asutuste vaheline koostöö põhinema lepingul, mis katab kõik vajalikud ühismeetme aspektid, et tagada võimaliku ebaseadusliku saadetise kindlakstegemine nõuetekohasel viisil.

Selleks et toll ja vastutavad riigi pädevad asutused saaksid juhistes kirjeldatud nõudeid piisavalt hästi täita, tuleb täpselt kindlaks määrata järgmised aspektid:

— vastutuse jagamine (kes?);

— sobiv aeg ja koht asjaomaste asutuste sekkumiseks (millal ja kus?);

— valitud lähenemisviisi kirjeldus (miks?) ning

— kasutatavad meetodid (kuidas?).

Käesolevates juhistes sätestatud nõuete ühetaoline rakendamine on tähtis piiriüleste jäätmesaadetiste valdkonnas tulevikus võetavate ühismeetmete seisukohast. Tulevased meetmed peaksid veelgi rohkem tuginema koostööpõhisel lähenemisviisil, mis on kokku lepitud vastavalt käesolevate juhiste põhimõtetele ja elementidele.

Ideaaljuhul tuleks enne vastutavate ametiasutuste vahel praktilise koostöö alustamist teha järgmist:

— luua tolli ja pädevate asutuste vahel ajakohased kontaktpunktid juhtkonna ja ekspertide tasandil ning neid käigus hoida;

— määrata koostööks vajalik „riiklik pädevus” käesolevates juhistes esitatud soovituste põhjal ja võttes arvesse siseriiklikke õigusakte ja/või haldusstruktuuri ja erinevate ametiasutuste vastutust/ülesandeid;

— sõlmida kokkuleppeid asjaomaste asutuste vahel, näiteks vastastikuse mõistmise memorandumis;

— rakendada kokkuleppeid praktiliste menetluste kaudu kontrollide läbiviimisel.

On soovitatav, et vajaduse korral kutsutaks poliitikuid ja vastutavaid ministreid üles toetama vastastikuse mõistmise memorandumi koostamist.

4.1. Elemendid, mida riiklik kokkulepe peaks sisaldama

Koostöökokkulepetesse on soovitatav lisada sätted järgmise kohta:

— iga asutuse vastutava üksuse/osakonna kontaktandmete nimekiri;

— tolli ja/või riigi pädevate asutuste kokkulepitud ülesanded ja vastutus kontrollide ajal, võttes arvesse riiklikke struktuure ja kohalikku olukorda;

— meetodid teabe ja jälitusteabe vahetamiseks riigi pädevate asutuste ja tolli vahel tulevaste riskipõhiste suunatud meetmete ja kontrollide jaoks, võttes arvesse olemasolevaid infotehnoloogia vahendeid;

— korrapäraste kohtumiste korraldamine tolli ja riigi pädevate asutuste ametnike vahel strateegilisel, juhtkonna ja operatiivtasandil ning kokkulepitud pädevuse raames;

— tõhusa ja tulemusliku pikaajalise koostöö tingimused;

— vastutavate ametnike koolitamine, sealhulgas ühised koolitused;

— konkreetsete projektide ajal tehtava koostöö meetodid, protsessid, menetlused ja elemendid;

— tolli ja riigi pädevate asutuste vaheline varane teabevahetus mõlemat asutust mõjutada võivate tulevaste õigusaktide ettepanekute kohta;

— teabe vahetamine tolli ja riigi pädevate asutuste vahel riigi tasandil ja liikmesriikide vahel seoses lihtsustatud tolliprotseduuriks loa, näiteks volitatud ettevõtja sertifikaadi (15) andmisega;

— piisavate vahendite eraldamine jäätmesaadetiste kontrollimiseks sõlmitud kokkulepetesse kaasatud ametiasutuste poolt.

5. ELI LIIKMESRIIKIDE VAHELINE KOOSTÖÖ

ELi liikmesriikide tollikoostöö koosneb peamiselt teabe jagamisest, riskide tuvastamisest ja parimate tavade vahetamisest.

Mõne liikmesriigi tollid on loonud omavahel koostöömehhanismid, sealhulgas korrapärased kohtumised ja ühised tollioperatsioonid.

Tolliseadustiku rakendussätete artikliga 4g on ette nähtud liikmesriikide tollide jaoks juriidiline kohustus vahetada omavahel riskialast teavet.

ELi jäätmesaadetiste määruse artikli 50 lõikes 5 (16) on sätestatud, et ELi liikmesriigid peavad omavahel koostööd tegema.

Mitmepoolsel tasandil on osutunud tõhusaks koostööfoorumiks IMPEL-TFS (17). Tegemist on mitteametliku võrgustikuga, milles osalevad esindajad keskkonnaasutustest, tollist, politseitalitustest ja muudest asutustest, mis on seotud jäätmete piiriülest vedu käsitlevate nõuete täitmise tagamisega. IMPEL-TFSi tegevuse hulka kuuluvad teadlikkuse tõstmine, suutlikkuse suurendamine, ametkondadevahelise ja piiriülese koostöö lihtsustamine, samuti nõuete täitmise tagamisega seotud operatiivtegevus. Lisaks on IMPEL-TFS töötanud välja mitu vahendit, et toetada riigi pädevaid asutusi jäätmesaadetiste kontrollimisel (18).

Enamik ELi liikmesriike on määranud ühe IMPEL-TFSi kontaktpunkti („riiklik kontaktpunkt”). Liikmesriigi tolli palutakse riigi pädeva asutuse teavitamisel võtta ühendust oma riikliku kontaktpunktiga (19).

6. RAHVUSVAHELINE KOOSTÖÖ

6.1. Sissejuhatus

Ebaseaduslikud jäätmesaadetised võivad põhjustada sihtriikides suurt kahju keskkonnale ja tervisele ning kahjustada seadusliku jäätmekäitluse ja ringlussevõtuga tegelevaid ettevõtteid ELis või sihtriigis (20).

ELi on korduvalt palutud võtta tõhusaid meetmeid selle nähtuse vastu.

Probleemid võivad tekkida isegi siis, kui jäätmesaadetistel on luba väljaveoks EList kolmandatesse riikidesse. Näiteks ebapiisav suhtlemine nende ELi liikmesriikide vahel, mille kaudu eksporditavat saadetist transporditakse, jäätmete liigitamine lubatud toodete hulka sihtriigis, õige menetluse kasutamise kord ja lisatud dokumendid, jäätmealaste õigusaktide muudatused sihtriikides, erimeelsused seoses jäätmete liigitamisega, raskused tagasivõtmise kohustuse täitmisel.

Lisaks jätab ebaseaduslik jäätmekaubandus Euroopa ettevõtted ilma ringlussevõetavatest jäätmetest, mida saab kasutada alternatiivse allikana esmase tooraine asemel.

Seepärast on soovitatav tugevdada rahvusvahelist koostööd ning parandada koostööd ELi liikmesriikide vahel (21).

6.2. Eesmärgid

— Sõnastada soovitused edukaks koostööks kolmandate riikidega jäätmealastes küsimustes;

— selgitada tolli rolli kolmandate riikide suhtes eksporditavate jäätmete kontrollimenetluses.

6.3. Õiguslik alus

— Jäätmesaadetiste määruse artikkel 52 (22) : sellega nähakse ette õiguslik alus rahvusvahelise koostöö kehtestamiseks kolmandate riikidega.

— Tolliküsimustes sõlmitud koostöö- ja vastastikuse haldusabi kokkulepped : EL on sõlminud mitme riigiga (23) (24) kokkulepped, millega nähakse ette tollikoostöö ja mis hõlmavad kõiki tollialaste õigusaktide kohaldamisega seotud küsimusi. See koostöö peaks aitama tolliasutustel tõhustada olemasolevaid vahendeid kaubavoogude kontrollimiseks ja võitluseks pettuse ja muu ebaseadusliku tegevuse vastu. Sellised lepingud võivad eelkõige olla aluseks koostööle piiriüleste jäätmesaadetiste kontrollimisel tollipettuste ilmnemise korral.

6.4. Tolli roll

ELi jäätmesaadetiste määrusega on sätestatud ekspordi, impordi ja transiidikontrolli põhimõtted ja menetlused riigi pädevate asutuste jaoks, sealhulgas tollile. Kuigi esmane vastutus ELi jäätmesaadetiste määruse täitmise tagamise (sh koostöö liikmesriikide vahel või liikmesriikide ja kolmandate riikide asutuste vahel) eest lasub riigi pädevatel asutustel, on tollil oluline roll seoses kontrollidega ELi välispiiril.

Toll tegeleb riskide tuvastamise ja analüüsiga, andmete ja teabe jagamisega, ühisoperatsioonide läbiviimise ja neis osalemisega, mis nõuab asutustevahelist koostööd ning kahe- või mitmepoolset tollikoostööd.

ELi liikmesriigi tolliga võib ühendust võtta ka kolmanda riigi toll, et paluda abi ebaseadusliku jäätmeveo peatamisel ja teabe jagamisel kahe- või mitmepoolsel tasandil.

6.5. Soovituslik tava

Kui rahvusvaheline koostöö (kahe- või mitmepoolne) (25) ebaseadusliku jäätmekaubanduse vastu võitlemiseks ja seadusliku jäätmekaubanduse edendamiseks on loodud, on soovitav, et asjaomased pädevad asutused ELis:

— kaasavad kõik pädevad asutused, sealhulgas tolli, koostööga seotud läbirääkimistesse ning koostöö sõlmimise ja rakendamise protsessi;

— tagavad, et koostöö on kooskõlas ELi üldiste poliitikasuundadega (tööstus, kaubandus, diplomaatia, keskkond, toll), nagu on kaudselt nõutud ELi jäätmesaadetiste määruse artiklis 52;

— tagavad, et kahepoolsel tasandil ja mitmepoolsetel foorumitel võetud seisukoht on kooskõlas ELi poliitikaga;

— teavitavad ülejäänud ELi liikmesriike ja Euroopa Komisjoni korrapäraselt ning asjakohaselt ja õigeaegselt koostöö peamistest arengusuundadest.

7. SOOVITUSLIK MATERJAL

7.1. Tolli ja riigi pädevate asutuste kontaktandmete loetelu

Liikmesriikide tolliametite kontaktandmeid sisaldav andmebaas (26).

Liikmesriikide pädevate asutuste loetelu (27).

7.2. VII lisa dokument

Jäätmesaadetiste määruse VII lisas esitatud dokument (teabedokument) peab alati kaasas olema jäätmesaadetistega, mille suhtes kohaldatakse jäätmesaadetiste määruse teabealaste nõuete menetlust (28).

7.3. IA lisa teatamisdokument

Jäätmesaadetiste määruse IA lisas esitatud dokument („teatamisdokument”) peab alati kaasas olema jäätmesaadetistega, mille suhtes kohaldatakse jäätmesaadetiste määruse teatamismenetlust (29).

7.4. IB lisa veodokument

Jäätmesaadetiste määruse IB lisas esitatud dokument („veodokument”) peab alati kaasas olema jäätmesaadetistega, mille suhtes kohaldatakse jäätmesaadetiste määruse teatamismenetlust (30).

7.5. Jäätmeid käsitlev Europoli käsiraamat (Europol Waste Manual)

Belgia politsei avaldatud jäätmeveo kontrolli käsitlev käsiraamat (Waste Transport Checks) on välja töötatud selleks, et aidata esimese taseme kontrolli teostavatel politseiametnikel kontrollida jäätmete piiriülest vedu. Selles antakse üldist praktilist teavet jäätmesaadetiste määruse kohaste nimekirjade ja menetluste kohta ja soovitatakse, mida tuleks silmas pidada jäätmesaadetiste kontrollimisel.

Käsiraamatut on võimalik tellida. Selleks võtke ühendust riigi pädevate asutuste või riikliku kontaktpunktiga IMPEL-TFSi võrgustiku kaudu (31).

7.6. Määruse (EÜ) nr 1013/2006 III, IIIA, IIIB, IV ja IVA lisa mitteametlik konsolideeritud versioon

Selles dokumendis on esitatud konsolideeritud jäätmenimistu ajakohastatud versioon (32).

7.7. Rohelisse nimekirja kantud jäätmete liigitamise praktiline juhend

Jäätmesaadetiste määruse kohaselt rohelisse nimekirja kantud jäätmete (koos fotodega) liigitamise praktilised juhised, mille abil toll saab sellised jäätmed nõuetekohaselt kindlaks määrata ja neid hinnata, mis on olulise tähtsusega kohaldatavat menetluse jaoks (33).

7.8. Riikide loetelu, mis põhineb komisjoni määrusel (EÜ) nr 1418/2007, milles käsitletakse jäätmete väljavedu riikidesse, mille suhtes ei kohaldata OECD otsust

Riikide loetelu on konsolideeritud ja regulaarselt ajakohastatav teabeallikas kontrollimenetlustest, mida kohaldatakse rohelisse nimekirja kantud jäätmete (III ja IIIA lisa) väljaveol taaskasutamise eesmärgil teatavatesse riikidesse, mille suhtes ei kohaldata OECD otsust. See põhineb komisjoni määrusel (EÜ) nr 1418/2007, milles käsitletakse jäätmete väljavedu taaskasutamise eesmärgil riikidesse, mille suhtes ei kohaldata OECD otsust (34).

Kui menetlus tavajäätmete ekspordiks riikidesse, mille suhtes ei kohaldata OECD otsust, ei ole määruse (EÜ) nr 1418/2007 lisas selgelt määratletud, tuletatakse meelde, et sellisel juhul kohaldatakse automaatselt eelneva kirjaliku teatamise ja nõusoleku menetlust kooskõlas kõnealuse määruse sätetega.

7.9. Kontaktisikute koostatud juhised

Nendes juhistes on esitatud kõigi liikmesriikide ühine arusaam selle kohta, kuidas tuleks ELi jäätmesaadetiste määrust tõlgendada. Mitu juhist on vastu võetud konkreetsete jäätmevoogude (nt romusõidukid) jaoks ning neid vaadatakse korrapäraselt läbi. Kõnealused juhised on kokku leppinud kontaktisikud, kuid need ei ole õiguslikult siduvad.

Juhised sisaldavad kasulikku teavet jäätmesaadetiste määruse täitmise tagamise eest vastutavatele tolliasutustele, sest neis antakse juhtnööre selle kohta, kuidas teha vahet, kas kaup kõrvaldatakse jäätmena või mitte (35).

7.10. Euroopa Parlamendi ja nõukogu 4. juuli 2012. aasta direktiivi 2012/19/EL (elektri- ja elektroonikaseadmetest tekkinud jäätmete (elektroonikaromude) kohta) (36) VI lisa

Elektroonikaromusid käsitleva direktiivi VI lisas on sätestatud õiguslikult siduval viisil miinimumnõuded saadetistele, mis koosnevad kasutatud elektri- ja elektroonikaseadmetest, mis arvatakse olevat elektroonikaromud. VI lisa kohaselt on eksportija kohustus tõendada, et tema poolt käideldavate saadetiste sisu on kasutatud elektri- ja elektroonikaseadmed. Seega on eksportija kohustatud kontrollima oma saadetisi ja esitama nende kohta dokumente, mis tõendavad, et saadetise sisu on kasutatud elektri- ja elektroonikaseadmed, mitte elektroonikaromud.

7.11. Osoonikihti kahandavad ained: asjaomaste TARICi koodide nimekiri

Määruses (EÜ) nr 1005/2009 (37) on kehtestatud osoonikihti kahandavate ainete impordi piirangud ja ekspordi keeld. Kõnealused sätted on integreeritud TARICi andmebaasi.

7.12. „Kasutatud kaupade” saadetisi käsitlevad juhendid ja käsiraamatud

Mitu liikmesriiki on avaldanud juhendeid ja käsiraamatuid, et anda eelkõige jäätmesaadetiste määruse täitmise tagamise eest vastutavatele asutustele kehtivatel õigusaktidel põhinevat teavet. Neis antakse juhiseid, kuidas teatavate jäätmevoogude puhul teha vahet, mis on jäätmed ja mis mitte ning kuidas järgida asjaomaseid keskkonnaalaseid õigusakte (38).

7.13. Nõuetele vastavuse deklaratsioon kooskõlas direktiivi 2008/98/EÜ (39) artiklil 6 põhinevate õigusaktidega

Jäätmeseisundi lakkamise kriteeriumidele vastavuse deklaratsiooni vorm vase ja klaasipuru jaoks on esitatud nõukogu määruse (EL) nr 333/2011 (40) III lisas.

7.14. IMPEL-TFSi vahendid

Jäätmeseire (41).

8. I LISA – SÕNASTIK

8.1. Tollimõisted

Käesolevates juhistes kasutatakse teatavaid ühenduse tolliseadustikus määratletud erimõisteid, näiteks:

Tollikontrollid

Tolliasutuste konkreetsed toimingud, millega tagatakse tollialaste ja muude Euroopa Liidu tolliterritooriumile sisenemist ja sealt väljumist reguleerivate õigusaktide nõuetekohane kohaldamine.

Kauba vabastamine

Toiming, millega toll teeb kauba kättesaadavaks nende eesmärkide jaoks, mis tulenevad tolliprotseduurist, millele kaup on suunatud.

Kauba vabasse ringlusse lubamine

Tolliprotseduur, millega antakse ühendusevälisele kaubale ühenduse kauba tollistaatus ja lubatakse kaup siseturule. Vabasse ringlusse lubamine hõlmab kaubanduspoliitika meetmete rakendamist, muude kauba impordiga seotud formaalsuste täitmist ja seaduse alusel tasumisele kuuluvate maksude sissenõudmist.

Ühendusevälised kaubad, mille suhtes kohaldatakse muud protseduuri kui vabasse ringlusse lubamine

Need protseduurid hõlmavad transiiti, tolliladustamist, seestöötlemist, tollikontrolli all töötlemist või ajutist importi.

Eksport

Nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik) artiklis 161 kirjeldatud protseduur.

Transiit

Tolliprotseduur, mis võimaldab ühenduse tolliterritooriumil ühest punktist teise liikuda järgmistel kaupadel:

— ühenduseväline kaup, ilma et selle suhtes kohaldataks imporditollimaksu ja muid makse või kaubanduspoliitilisi meetmeid;

— ühenduse kaup, et vältida olukorda, kus toodete puhul, mille suhtes kehtivad ekspordimeetmed või mis saavad nendest meetmest kasu, nendest meetmest hoidutakse või saadakse neist õigustamatult kasu.

Eksporditolliasutus

Tolli poolt vastavalt tollieeskirjadele määratud tolliasutus, kus viiakse lõpule formaalsused ühenduse tolliterritooriumilt väljaviidavale kaubale tollikäitlusviisi määramiseks, sealhulgas asjakohased riskipõhised kontrollimeetmed.

Väljumistolliasutus

Tolli poolt vastavalt tollieeskirjadele määratud tolliasutus, kuhu kaup tuleb esitada enne selle ühenduse tolliterritooriumilt väljaviimist ja kus selle suhtes kohaldatakse ekspordiformaalsustega seotud tollikontrolli ning asjakohaseid riskipõhiseid kontrollimeetmeid.

Imporditolliasutus

Tolli poolt vastavalt tollieeskirjadele määratud tolliasutus, kus teostatakse formaalsused ühenduse tolliterritooriumile toodud kaubale tollikäitlusviisi määramiseks, sealhulgas asjakohased riskipõhised kontrollimeetmed.

Sisenemistolliasutus

Tolli poolt vastavalt tollieeskirjadele määratud tolliasutus, kuhu ühenduse tolliterritooriumile toodud kaup tuleb viivitamata toimetada ja kus selle suhtes kohaldatakse asjakohaseid riskipõhiseid sisenemise kontrollimeetmeid.

Risk

Konkreetse sündmuse ilmnemise tõenäosus ühenduse ja kolmandate riikide vahel liikuvate kaupade sisenemise, väljumise, transiidi, edasitoimetamise ja eesmärgipärase kasutamise ning ühenduse staatust mitteomavate kaupade olemasolu suhtes, mis

— takistab ühenduse või siseriiklike meetmete nõuetekohast kohaldamist või

— seab ohtu ühenduse ja liikmesriikide finantshuvid või

— ohustab ühenduse turvalisust ja julgeolekut, rahvatervist, keskkonda või tarbijaid.

Riskijuhtimine

Korrapärane riski tuvastamine ja kõigi riskiga kokkupuute piiramiseks vajalike meetmete rakendamine. See sisaldab rahvusvahelistel, ühenduse ja siseriiklikel allikatel ning strateegiatel põhinevaid tegevusi, nagu andmete ja informatsiooni kogumine, riski analüüsimine ja hindamine, meetmete määramine ja võtmine ning protsessi ja selle tulemuste korrapärane jälgimine ja läbivaatamine.

8.2. Määruse (EÜ) nr 1013/2006 ja sellega seotud õigusaktide kohased mõisted

Jäätmed

Mis tahes ained või esemed, mille valdaja ära viskab, kavatseb ära visata või on kohustatud ära viskama.

Jäätmete taaskasutamine

Mis tahes toimingud, mille peamiseks tulemuseks on jäätmete kasutamine kasulikul otstarbel selliselt, et nad asendavad teisi materjale, mida muidu oleks kasutatud teatava funktsiooni täitmiseks, või jäätmete ettevalmistamine selle funktsiooni täitmiseks kas tootmises või majanduses laiemalt. Jäätmeid käsitleva direktiivi 2008/98/EÜ II lisas on sätestatud mitteammendav loetelu taaskasutamistoimingutest (42).

Jäätmete kõrvaldamine

Mis tahes toiming, mis ei ole taaskasutamine, isegi kui toimingul on teisene tagajärg ainete või energia taasväärtustamise näol. Direktiivi 2008/98/EÜ I lisas on esitatud kõrvaldamistoimingute mitteammendav loetelu (43).

Import

Igasugune jäätmete sissevedu ELi, välja arvatud jäätmete transiit läbi ELi.

Eksport

Tegevus, mille käigus jäätmed veetakse EList välja, välja arvatud transiit läbi ELi.

Transiit

Jäätmesaadetise vedamine või veo kavandamine läbi ühe või mitme riigi, mis ei ole lähte- ega sihtriik.

Pädev asutus

a) Liikmesriigi puhul tema poolt määratud asutus kooskõlas [jäätmesaadetiste määruse] artikliga 53 või

b) kolmanda riigi puhul, mis on Baseli konventsiooni osalisriik, tema poolt määratud pädev asutus kõnesoleva konventsiooni tähenduses kooskõlas selle artikliga 5 või

c) juhul kui riik ei ole punktides a ja b osutatud määratlustega hõlmatud, asjaosalise riigi või piirkonna poolt pädevaks asutuseks määratud asutus, või kui määramist ei ole toimunud, siis selle riigi või piirkonna reguleeriv asutus, kelle jurisdiktsiooni alla kuulub jäätmete transiit või saatmine taaskasutamise või kõrvaldamise eesmärgil.

Ebaseaduslik jäätmesaadetis

Igasugune jäätmete vedu, mis on sooritatud:

a) kõiki asjaosalisi pädevaid asutusi jäätmesaadetiste määruse kohaselt teavitamata või

b) ilma asjaomaste pädevate asutuste jäätmesaadetiste määruse kohaselt antud nõusolekuta või

c) asjaomastelt pädevatelt ametiasutustelt võltsingu, valeandmete või pettuse teel saadud nõusolekul või

d) viisil, mis ei ole teates või saatedokumentides nimetatud, või

e) viisil, millest tulenevalt jäätmete taaskasutamine või kõrvaldamine on vastuolus ühenduse või rahvusvahelise õigusega, või

f) vastuolus [jäätmesaadetiste määruse] artiklitega 34, 36, 39, 40, 41 ja 43 või

g) kui seoses [jäätmesaadetiste määruse] artikli 3 lõigetes 2 ja 4 nimetatud jäätmesaadetistega on kindlaks tehtud järgmised asjaolud: i) on leitud, et jäätmed ei ole loetletud III, IIIA või IIIB lisas, või ii) ei ole järgitud [jäätmesaadetiste määruse] artikli 3 lõiget 4 või iii) saadetis on lähetatud viisil, mis ei ole VII lisas esitatud dokumendis nimetatud.

Teatamisdokument

Jäätmesaadetise määruse IA lisas esitatud dokument (44).

Veodokument

Jäätmesaadetise määruse IB lisas esitatud dokument (45).

Teabedokument

Jäätmesaadetise määruse VII lisas esitatud dokument (46).

Rohelise nimekirja jäätmed

Tavajäätmed ja/või jäätmesaadetiste määruse III, IIIA ja V (B nimekiri) lisasse kantud jäätmed, millega ei kaasne keskkonnariske või on need riskid väikesed (47).

Kollase nimekirja jäätmed

Ohtlikud jäätmed ja/või jäätmesaadetiste määruse IV ja V (A nimekiri) lisasse kantud jäätmed (48).

9. II LISA – LÜHENDID

ASEAN Kagu-Aasia Maade Assotsiatsioon (Brunei, Myanmar/Birma, Kambodža, Indoneesia, Laos, Malaisia, Filipiinid, Singapur, Tai, Vietnam) EFTA Euroopa Vabakaubanduse Assotsiatsioon (Island, Liechtenstein, Norra, Šveits) IMPEL – TFS Keskkonnaõiguse rakendamise ja täitmise tagamise Euroopa Liidu võrgustik – Piiriülene jäätmevedu OECD Majanduskoostöö ja Arengu Organisatsioon TARIC Euroopa ühenduste integreeritud tariifistik

(1) http://eur-lex.europa.eu/legal-content/ET/TXT/?uri=CELEX:12012M/TXT

(2) http://www.eea.europa.eu/publications/towards-a-green-economy-in-europe

(3) Euroopa Parlamendi ja nõukogu 14. juuni 2006. aasta määrusega (EÜ) nr 1013/2006 jäätmesaadetiste kohta (ELT L 190, 12.7.2006, lk 1) on ette nähtud üksikasjalikud kontrollimenetlused, et tagada keskkonna ja ELi kodanike kaitse. Käesolev juhiste versioon on kokkuvõte üldsusele. Soovituslike tollikontrolli menetlustega seotud üksikasjad ei ole avalikud, et minimeerida tollikontrollist kõrvalehoidmise riski ELi piiridel.

(4) Nõukogu 12. oktoobri 1992. aasta määrus (EMÜ) nr 2913/92, millega kehtestatakse ühenduse tolliseadustik (EÜT L 302, 19.10.1992, lk 1), kehtib 1. maini 2016, mil hakatakse kohaldama Euroopa Parlamendi ja nõukogu 9. oktoobri 2013. aasta määruses (EL) nr 952/2013 (millega kehtestatakse liidu tolliseadustik) (ELT L 269, 10.10.2013, lk 1) sätestatud liidu tolliseadustikku.

(5) http://eur-lex.europa.eu/LexUriServ/LexUriServ.do?uri=CONSLEG:1992R2913:20070101:ET:PDF

(6) http://ec.europa.eu/taxation_customs/resources/documents/customs/procedural_aspects/general/regulation_2454_93_en.pdf

(7) Määruse (EL) nr 952/2013 artikkel 3 „Tolli missioon”.

(8) http://eur-lex.europa.eu/LexUriServ/LexUriServ.do?uri=CONSLEG:2006R1013:20130410:ET:PDF

(9) Ohtlike jäätmete riikidevahelise veo ja nende kõrvaldamise kontrolli Baseli konventsioon: http://www.basel.int/Portals/4/Basel%20Convention/docs/text/BaselConventionText-e.pdf

(10) Vt OECD veebisait: http://www.oecd.org/env/waste/theoecdcontrolsystemforwasterecovery.htm ja otsuse tekst: http://www.oecd.org/env/waste/30654501.pdf

(11) Komisjoni määrus (EÜ) nr 1418/2007, 29. november 2007, milles käsitletakse teatavate Euroopa Parlamendi ja nõukogu määruse (EÜ) nr 1013/2006 III ja IIIA lisas loetletud jäätmete väljavedu taaskasutamise eesmärgil teatavatesse riikidesse, mille suhtes ei kohaldata OECD otsust jäätmete riikidevahelise veo kontrolli kohta (ELT L 316, 4.12.2007, lk 6).

(12) Riigid, kes ei ole rakendanud OECD nõukogu otsust C(2001)107/Final: http://acts.oecd.org/Instruments/ShowInstrumentView.aspx?InstrumentID=221&InstrumentPID=217&Lang=en&Book=False Vt juhiste punkt 8.3.6.5. Rohelisse nimekirja kantud jäätmete eksport riikidesse, millele ei kohaldata OECD otsust.

(13) „Toll võib vastavalt kehtivates õigusaktides ettenähtud tingimustele teha mis tahes vajalikke kontrolle, et tagada tollieeskirjade ning teiste […] õigusaktide nõuetekohane kohaldamine. […]”

(14) „5. Ebaseaduslike saadetiste ennetamiseks ja avastamiseks teevad liikmesriigid kahe- või mitmepoolset koostööd.”

(15) Volitatud ettevõtja komisjoni 18. detsembri 2006. aasta määruse (EÜ) nr 1875/2006 (millega muudetakse määrust (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) (ELT L 360, 19.12.2006, lk 64) tähenduses.

(16) Artikli 50 lõige 5: „Ebaseaduslike saadetiste ennetamiseks ja avastamiseks teevad liikmesriigid kahe- või mitmepoolset koostööd.”

(17) http://impel.eu/cluster-2/

(18) Vt punkt 7. Soovituslik materjal .

(19) http://impel.eu/cluster-2/cluster-participants/

(20) KOM(2011) 25 (lõplik). Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Kaubaturgude ja toorainega seotud probleemide lahendamine”.

(21) Vt punkt 5. Koostöö ELi liikmesriikide vahel .

(22) Liikmesriigid teevad koostööd, vajaduse ja sobivuse korral koos komisjoniga, teiste Baseli konventsiooni osalisriikidega ja riikidevaheliste organisatsioonidega, muuhulgas teabe vahetamise ja/või jagamise, keskkonnaohutu tehnoloogia edendamise ja kohaste toimimisviiside väljatöötamise osas.

(23) ASEANi riigid, Kanada, Hiina, Hongkong, India, Jaapan, Korea ja Ameerika Ühendriigid.

(24) http://ec.europa.eu/taxation_customs/common/international_affairs/third_countries/index_en.htm

(25) Näiteks piiriüleseid jäätmesaadetisi käsitlevate tehnilise abi projektide loomine või osalemine kontrollitoimingutes.

(26) http://ec.europa.eu/taxation_customs/common/databases/index_en.htm

(27) http://ec.europa.eu/environment/waste/shipments/links.htm

(28) Vt joonealune märkus 8.

(29) Vt joonealune märkus 8.

(30) Vt joonealune märkus 8.

(31) http://impel.eu/cluster-2/cluster-participants/

(32) https://www.gov.uk/government/publications/waste-shipments-regulation-wsr-consolidated-waste-list

(33) http://www.bundesabfallwirtschaftsplan.at/dms/bawp/Manual-Abfallverbringung-2012neu/Manual%20Abfallverbringung%202012neu.pdf

(34) http://www.umweltbundesamt.de/sites/default/files/medien/378/dokumente/staatenliste_juli_2014.pdf

(35) http://ec.europa.eu/environment/waste/shipments/guidance.htm

(36) ELT L 197, 24.7.2012, lk 38.

(37) Euroopa Parlamendi ja nõukogu määrus (EÜ) nr 1005/2009, 16. september 2009, osoonikihti kahandavate ainete kohta (ELT L 286, 31.10.2009, lk 1).

(38) http://www.bundesabfallwirtschaftsplan.at/dms/bawp/Handbuch-Leitfaden-Abfall-versus-Gebrauchtware---de-eng_end_2014-06-24_eBook/Handbuch%20Leitfaden%20Abfall%20versus%20Gebrauchtware%20-%20de-eng_end_2014-06-24_eBook.pdf

http://www.naturvardsverket.se/Documents/publikationer/978-91-620-8494-3.pdf

http://www.ilent.nl/Images/2011_11%20Regels%20export%202ehands%20elektronica_v04ENG_tcm334-327366.PDF

(39) Euroopa Parlamendi ja nõukogu direktiiv 2008/98/EÜ, 19. november 2008, mis käsitleb jäätmeid ja millega tunnistatakse kehtetuks teatud direktiivid (ELT L 312, 22.11.2008, lk 3).

(40) Nõukogu määrus (EL) nr 333/2011, 31. märts 2011, millega kehtestatakse kriteeriumid, mille täitmisel teatavat liiki metallimurd lakkab olemast jäätmed vastavalt Euroopa Parlamendi ja nõukogu direktiivile 2008/98/EÜ (ELT L 94, 8.4.2011, lk 2).

(41) http://impel.eu/cluster-2/

(42) Vt joonealune märkus 39.

(43) Vt joonealune märkus 39.

(44) Vt joonealune märkus 8.

(45) Vt joonealune märkus 8.

(46) Vt joonealune märkus 8.

(47) Vt joonealune märkus 8.

(48) Vt joonealune märkus 8.